Komission päätös,
tehty 22 päivänä heinäkuuta 2003,
päätöksen 97/613/EY kumoamisesta ja Iranista tuotavien tai Iranista peräisin olevien pistaasipähkinöiden ja eräiden niistä valmistettujen tuotteiden tuontiin sovellettavista erityisehdoista tehdyn päätöksen 97/830/EY muuttamisesta
(tiedoksiannettu numerolla K(2003) 2603)
(ETA:n kannalta merkityksellinen teksti)
(2003/551/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon elintarvikehygieniasta 14 päivänä kesäkuuta 1993 annetun neuvoston direktiivin 93/43/ETY(1), ja erityisesti sen 10 artiklan 1 kohdan,
on kuullut jäsenvaltioita,
sekä katsoo seuraavaa:
(1) Komission päätöksessä 97/830/EY(2), sellaisena kuin se on viimeksi muutettuna päätöksellä 2000/238/EY(3), säädetään Iranista tuotavien tai Iranista peräisin olevien pistaasipähkinöiden ja eräiden niistä valmistettujen tuotteiden tuontiin sovellettavista erityisehdoista.
(2) Päätöksessä 97/830/EY säädetään, että toimivaltaisen viranomaisen on varmistettava, että jokaisesta päätöksen soveltamisalaan kuuluvasta tuote-erästä otetaan järjestelmällisesti näytteitä ja ne analysoidaan aflatoksiini B1 -pitoisuuden ja aflatoksiinien kokonaispitoisuuden määrittämiseksi ennen tuote-erän saattamista yhteisön markkinoille. Päätöksen 97/830/EY ilmaisua "järjestelmällinen näytteenotto ja analyysi" saatetaan tulkita eri tavoin, ja siksi on aiheellista täsmentää näiden termien merkitystä.
(3) Elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetussa Euroopan parlamentin ja neuvoston asetuksessa (EY) N:o 178/2002(4) säädetään elintarvikkeita ja rehuja koskevan nopean hälytysjärjestelmän perustamisesta.
(4) Kansanterveyden suojelemiseksi jäsenvaltioiden on toimitettava komissiolle säännöllisin väliajoin selvitys kaikista määritystuloksista, jotka on saatu Iranista peräisin olevia tai Iranista lähetettyjä pistaasipähkinöitä ja niistä valmistettuja tuotteita sisältävien tuote-erien virallisista tarkastuksista. Tämä selvitys täydentää elintarvikkeita ja rehuja koskevaan nopeaan hälytysjärjestelmään sisältyvää ilmoitusvelvollisuutta.
(5) On tärkeää varmistaa, että Iranista peräisin olevien tai Iranista tuotavien pistaasipähkinöiden ja niistä valmistettujen tuotteiden näytteenotto ja määritys toteutetaan yhdenmukaisesti kaikkialla yhteisössä.
(6) Joidenkin jäsenvaltioiden pyynnöstä on aiheellista saattaa ajan tasalle luettelo maahantulopaikoista, joiden kautta päätöksen 97/830/EY soveltamisalaan kuuluvia tuotteita saadaan tuoda yhteisöön. Kyseinen luettelo pitäisi selkeyden vuoksi korvata uudella luettelolla.
(7) Päätöstä 97/830/EY olisi sen vuoksi muutettava vastaavasti,
ON TEHNYT TÄMÄN PÄÄTÖKSEN:
1 artikla
Muutetaan päätös 97/830/EY seuraavasti:
1) Muutetaan 2 artikla seuraavasti:
a) Korvataan 5 kohta seuraavasti:
"5. Kunkin jäsenvaltion toimivaltaisten viranomaisten on otettava Iranista peräisin olevien tai sieltä lähetettyjen pistaasipähkinöiden ja eräiden niistä valmistettujen tuotteiden lähetyseristä satunnaisesti näytteet niiden aflatoksiini B1 -pitoisuuden ja aflatoksiinien kokonaispitoisuuden määrittämiseksi ennen niiden laskemista yhteisön markkinoille maahantulopaikasta.
Jäsenvaltioiden on toimitettava komissiolle kolmen kuukauden välein selvitys Iranista peräisin olevien tai Iranista tuotavien pistaasipähkinöiden ja eräiden niistä valmistettujen tuotteiden lähetyseriä koskevan virallisen valvonnan kaikista määritystuloksista. Selvitys on toimitettava kutakin vuosineljännestä seuraavan kuukauden aikana(5)."
b) Lisätään seuraavat 6 ja 7 kohta:
"6. Satunnaisen näytteenoton ja määrityksen läpikäyvät tuote-erät pidätetään enintään 15 työpäivän ajaksi ennen niiden laskemista yhteisön markkinoille maahantulopaikasta. Maahantuovan jäsenvaltion toimivaltaisten viranomaisten on tällaisessa tapauksessa annettava lähetyksen mukaan liitettävä virallinen asiakirja, jossa vahvistetaan, että tuote-erästä on otettu viralliset näytteet määrityksen tekemiseksi, ja ilmoitetaan määrityksen tulokset.
7. Jos lähetys on jaettu osiin, kunkin lähetyksen osan mukana on oltava jäljennökset 1 ja 6 kohdassa tarkoitetuista, sen jäsenvaltion toimivaltaisen viranomaisen oikeaksi todistamista terveystodistuksesta ja saateasiakirjoista, jonka alueella lähetys on jaettu osiin."
2) Korvataan 3 artikla seuraavasti:
" 3 artikla
Tätä päätöstä tarkastellaan Iranin toimivaltaisten viranomaisten toimittamien tietojen ja takeiden sekä jäsenvaltioiden tekemien testien tulosten perusteella sen arvioimiseksi, tarjoavatko 2 artiklassa tarkoitetut erityisedellytykset riittävän suojan kansanterveydelle yhteisössä. Samassa yhteydessä on arvioitava, onko erityisedellytysten jatkaminen edelleen tarpeen."
3) Korvataan liite II tämän päätöksen liitteellä.
2 artikla
Tämä päätös on osoitettu kaikille jäsenvaltioille.
Tehty Brysselissä 22 päivänä heinäkuuta 2003.